มอบตรา Thai Select ให้แก่ร้านอาหาร 13 ร้าน การันตีคุณภาพตรงตามมาตรฐานไทยแท้
นายสินิตย์ เลิศไกร รัฐมนตรีช่วยว่าการกระทรวงพาณิชย์ เปิดเผยภายหลังเป็นประธานพิธีมอบใบประกาศเกียรติคุณตราสัญลักษณ์ Thai Select ประจำปี 2564 ว่า  กระทรวงพาณิชย์ได้เร่งส่งเสริมผู้ประกอบการร้านอาหารไทย ให้สามารถยกระดับคุณภาพงานบริการและให้ความสำคัญในการรักษามาตรฐานอาหารไทย ทั้งด้านการใช้วัตถุดิบของไทย รสชาติ ความสะอาด บริการและบรรยากาศภายในร้าน เพื่อสร้างความมั่นใจให้กับลูกค้าที่เข้ามารับบริการจะได้สัมผัสรสชาติอาหารไทยแบบไทยแท้ โดยที่ผ่านได้รับความร่วมมือจากหน่วยงานพันธมิตร ได้แก่ การท่องเที่ยวแห่งประเทศไทย ฝ่ายครัวการบินไทย บริษัท การบินไทย จำกัด (มหาชน) วิทยาลัยเทคโนโลยีครัววันดี วิทยาลัยดุสิตธานีสมาคมเชฟประเทศไทย และ Food Delivery Platform  อาทิ Line man Food Panda Grab Food เป็นต้น ที่เข้ามาช่วยเสริมสร้างความเข้มแข็งในด้านการตลาดและสนับสนุนผู้ประกอบการร้านอาหาร มีโอกาสสร้างรายได้ที่มั่นคงและสร้างมูลค่าเพิ่มทางเศรษฐกิจให้กับประเทศได้มากขึ้น ซึ่งวันนี้ (13 ธ.ค. 64) มีร้านอาหารเข้ารับคัดเลือกกว่า 200 ร้านค้า และมี 13 ร้านค้าที่ผ่านการคัดเลือกตามเกณฑ์มาตรฐาน  แบ่งเป็น Thai Select Signature จำนวน 1 ราย  Thai Select Classic จำนวน 10 ราย  และ Thai Select Unique จำนวน 2 รายนอกจากนี้ ตั้งแต่ปี 2561-2564 มีร้านอาหารที่ได้รับตราสัญลักษณ์ Thai Select  จำนวน 1,000 ร้านค้า แบ่งเป็นกรุงเทพฯ 249 ร้านค้า ภาคเหนือ 164 ร้านค้า ภาคกลาง  256 ร้านค้า ภาคตะวันออกเฉียงเหนือ 123 ร้านค้า ภาคใต้153 ร้านค้า และภาคตะวันออก  55 ร้านค้า ทั้งนี้แบ่งเป็นประเภทได้ดังนี้ Thai Select Signature จำนวน 11 ร้านค้า Thai Select Classic จำนวน 916 ร้านค้า และ Thai Select Unique จำนวน 73 ร้านค้า